b'\n_START_ARTICLE_\nZaviralci histaminskega receptorja H2\n_START_PARAGRAPH_\nZaviralci histaminskega receptorja H\xe2\x82\x82 ali H\xe2\x82\x82-antagonisti so skupina protiulkusnih u\xc4\x8dinkovin, ki prepre\xc4\x8dijo vezavo histamina na histaminske H\xe2\x82\x82-receptorje in zmanj\xc5\xa1ajo nastajanje \xc5\xbeelod\xc4\x8dne kisline (npr. ranitidin, cimetidin). Pred uvedbo zaviralcev protonske \xc4\x8drpalke so se zaviralci histaminskega receptorja H\xe2\x82\x82 uporabljali pogosteje, vendar se njihova u\xc4\x8dinkovitost hitro zmanj\xc5\xa1a zaradi razvoja tahifilaksije in so zato zaviralci protonske \xc4\x8drpalke u\xc4\x8dinkovitej\xc5\xa1a in danes pogosteje uporabljena zdravila.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZaviralce histaminskega receptorja H\xe2\x82\x82 bolniki na\xc4\x8deloma dobro prena\xc5\xa1ajo; najve\xc4\x8d ne\xc5\xbeelenih u\xc4\x8dinkov povzro\xc4\x8da cimetidin. Lahko se pojavi hipotenzija (zni\xc5\xbeanje krvnega tlaka). Med redkimi ne\xc5\xbeelenimi u\xc4\x8dinki se pojavljajo glavobol, utrujenost, omotica, zmedenost, driska, zaprtje in izpu\xc5\xa1\xc4\x8daj. Cimetidin lahko pri mo\xc5\xa1kih povzro\xc4\x8di ginekomastijo, izgubo spolne sle in tudi impotenco, vendar vsi ti ne\xc5\xbeeleni u\xc4\x8dinki ob prekinitvi zdravljenja izzvenijo.'